‘Edgars-verdagtes’ saam met 1 020 ander vasArgieffoto: https://pixabay.com Ses verdagtes, wat glo vroeër vandeesmaand deel was van ŉ reuserooftog by ŉ Edgars-tak in Johannesburg, is dié naweek vasgetrek. Kapt. Mavela Masondo, woordvoerder van die polisie, het gesê die verdagtes is in Jeppestraat in Johannesburg in hegtenis geneem vir die besit van vermoedelik gesteelde goedere en ongelisensieerde vuurwapens. “Die goedere is vermoedelik gesteel tydens ŉ besigheidsrooftog wat op 2 Februarie by ŉ Edgars-tak in Johannesburg plaasgevind het. Ses verdagtes het sowat 100 selfone ter waarde van R170 000 gesteel,” het Masondo gesê. ŉ Intelligensiegedrewe ondersoek het die span, wat bestaan uit lede van die polisie en die Johannesburgse metropolisie (JMPD), na ŉ woonstel in Johannesburg gelei waar die meeste van die selfone aangetref is. “Die polisie het ook beslag gelê op ongelisensieerde vuurwapens wat glo tydens die pleeg van die misdaad gebruik is. Die ses mense, vyf mans en een vrou, wat in die woonstel was, is in hegtenis geneem,” het Masondo gesê. Die polisie gaan ondersoek instel om te bepaal of die verdagtes aan ander besigheidsrooftogte verbind kan word. Drie ander verdagtes is ook in verband met ŉ besigheidsroof in Midrand in hegtenis geneem en twee ongelisensieerde vuurwapens is ook by hulle aangetref. Die verdagtes is by Bowline Company in Midrand in hegtenis geneem en daar is ook op hul wegkommotor, ŉ VW Transporter, beslag gelê. Die polisie vermoed dat dié voertuig gekaap is. Die polisie het ook ander operasies oor die hele provinsie uitgevoer en altesaam 1 020 verdagtes vasgetrek op aanklagte van onder meer diefstal, aanranding, verkragting en die besit van vermoedelik gesteelde goedere. Die verdagtes sal binnekort in die hof verskyn.